IV.  Instrumentum fundationis monasterii S. Joannis in valle Carnotensi   (Ex veteri charta eccles. S. Joan. Valiacensis.-- Hoc instrumentum, ut et sequens, exstat inter epistolas Ivonis; edit. Fronteau.)
Author: Ivo Carnotensis
Date:  [mentem] [itaque] [ f. deputabitur] [discesserit]

Quia summi Patris ineffabili misericordia disponente pastoralem curam licet indigni et peccatores, suscepimus, ut assidua cordis vigilantia communi utilitati et saluti animarum diligenter providere studeamus, et ut in vespera nummum recepturi, Dominicae vineae circumquaque propagines extendamus, superna gratia nostram illustrante, et vero dilecto nostro quasi per compunctionis foramen manum promotionis et auxilii ad nos extendente, saepe et multum cogitavimus, et cogitantes investigavimus, qualiter in hac urbe vel in suburbio aliquam haberemus ecclesiam, in qua devota fidelium concio devotam et Deo dignam canonicam ageret vitam. Nunc igitur tandem Salvatoris nostri Jesu Christi magna et inexplicabilis benignitas, quae bene clamantibus respondere, digne pulsantibus novit aperire, desideriorum nostrorum diutius non differens efficaciam, B. Joannis Varliacensis ecclesiam, locum scilicet opportunum, et tam sacris institutionibus aptissimum, ut pote a populari strepitu civitatis aliquantisper sepositum, nobis obtulit, et corda quorumdam fratrum loci ejusdem beneficia non satis ecclesiastice tenentium sic illustrando praeparavit, ut secundum Apostolum, mente excedentes non jam sibi, sed Deo velint vivere, et fieri aliquod initium Dei creaturae. Ego autem Ivo, S. Dei matris Ecclesiae Carnotensis Dei gratia episcopus, communi consilio et assensu totius capituli primatumque nostrorum, in praetaxata S. Joannis ecclesia canonicos tales esse decrevi, qui proprietate posthabita canonicam habeant vitam juxta B. Augustini institutionem. Et quoniam, sine temporalis boni sustentaculo intenti nequeunt esse divino servitio, illis quae antea possidebant ad victus stipendia superaddidimus praebendae unius cujusque fratris de congregatione nostra defuncti sive monachilem vel canonicalem, habitum suscipientis, seu Jerosolymam, vel in eremum proficiscentis, si praebendam dimiserit, vel saeculo renuntiantis, vel metu mortis seu infirmitate, vel pro malo introitu praebendam suam dimittentis, totos reditus per integrum annum, ut in singulis diebus unius integri anni missas celebrent pro anima fratris cum defunctus fuerit. Concedimus etiam ut ecclesia B. Joannis in ecclesia B. Mariae perpetualiter habeat praebendam, quam habebat abbas Albertus cum canonicam susciperet normam. Dedimus et ecclesiam B. Stephani, et omnia ad eam pertinentia, altare scilicet de Morentiaco cum parte synodi ad altare pertinentis, nec non et ecclesiam de Mundonis villa liberam a synodo et circada, et omni exactione; pariterque servos et ancillas, et terras sive cultas, sive incultas. Concedimus etiam Sanctae Fidis ecclesiam, et ecclesiam de Luciaco, et campi partem illius terrae quam ante possidebamus, et omnes consuetudines terrae B. Joannis, illius scilicet villae, et terram cum oblatis de Osanivilla tam episcopalem quam canonicalem. Terram etiam de Aucherivilla concedimus. Super haec dedimus junioratum ecclesiae de Pontegodonis cum omnibus domibus nostris, et totam avenae farraginem, et totam nostram terram ultra aquam eo tempore incultam, et furnum ejusdem villae; decimam quoque molendinorum et vinearum. Confirmamus etiam donum altaris ecclesiae Serni factum a Goslino canonico et praeposito Sanctae Mariae, et donum Vigeriae de Valeia, et totius terrae de Moncellis cum omnibus consuetudinibus, actum ab Hugone vicedomino hujus civitatis. Confirmamus quoque donum totius terrae Eddevillae cum omnibus consuetudinibus et feodis: nec non donum ecclesiae Ardueluth cum omnibus hospitibus, et cum terra ad duas carrucas. Ut autem hoc nostrum charitatis opus per succedentia tempora firmum ac stabile maneat, litterarum memoriae tradi fecimus, et impressione sigilli nostri atque auctoritate et praesentia Joannis et Benedicti Dei gratia cardinalium apostolicae sedis confirmatum, manibus quoque canonicorum nostrorum caeterorumque fidelium dedimus confirmandum. Si quis ergo aliquam huic canonicae institutioni calumniam inferre, vel aliud quid adnullare tentaverit, anathemate nostro percussus Deum sibi sentiet iratum; et, nisi digna satisfactione culpam correxerit, poenis infernalibus deputetur . Praeterea etiam constituimus, ut si forte abbas supradictae ecclesiae defunctus fuerit, vel aliqua canonicali occasione . fratres sibi abbatem de eadem congregatione vel alia aliqua regulari, si ibi idoneus inveniri non potuerit, eligant, et ad hanc electionem aliquos sani consilii sibi conjungant. Abbas autem electus in communi capitulo B. Mariae praesentetur, et ab episcopo recipiat abbatiam, et sicuti alii canonici in ecclesia B. Mariae suam faciat septimanam. Ego Joannes cardinal. sanctae Romanae Ecclesiae subscripsi. Ego Benedictus gratia Dei sanctae Romane Ecclesiae card. subscripsi. Ego Ivo Dei gratia Carnotensis episcopus subscripsi. Α + Ω. Signum Ernauldi decani. Hilduni cantoris. Guliel. archidiac. Seranni subdecani. Garini succentoris. Ragibaldi canonici, etc.


Notes: (Cant. V)